《金缕曲 送邹二辞遣秦》
清代·侯晰

世路浮云耳。再休提、家园寥落，炎凉如此。五载南冠魂欲断，醉酒耽诗而已。

曾未减、晋人风味。赢得邹阳豪气在，写丹青、聊作生涯计。

骊唱咽，寒飙起。

一鞭斜日枫林里。吊兴亡、秦川绣岭，尽供游戏。更喜有妻甘共隐，不洒平常别泪。

好相慰、羊肠迢递。何处邮亭堪系马，续香眉、高价长安市。

君去也，名成矣。

作者简介：侯晰，字灿辰，无锡人，附监生，考授州佐。工隶篆，善山水，有《惜轩词》一卷。